Etoosisö a pata kaikanamo tä,
Jutéia tä uli pata na Pelẽi tä uli kule,
ĩ tä uli na Jesus a thapalöma.
A thapalö noai ha,
ki hamö,
motokö huumö kua wi hamö tä uli kulati,
ĩ tä uli ha sitikali pö möö sinomo wi,
ĩ töpö kuoma,
Jetusalẽi tä uli hamö töpö walokö tasoma.
Töpö waloikitö nö,
‑Ulu tä thapalö noai,
juteu töpö na a kaikanamo piale,
witi ha ĩ a wai kua?
Motokö huumö kua wi hamö tä uli kulati,
ĩ tä uli ha samakö kua tä,
sitikali a aipö öpii sitikali ma talali salo,
“Ã ãi.
Ki sitikali a kuki ha,
juteu töpö na a kaikanamo piale,
ĩ a thaa hãtopalöma” ĩ na samakö pi kuu nö,
ĩ ulu sama wai möö pia salo,
hisimö samakö walokö solö ke.
Sama wai möö nö,
ĩ ulu a wai na samakö hapalo nö,
“Wa kaikanamo piale,
ĩ wa topa apa kuleö!”
ĩ na samakö kuu pia salo‑ ĩ na töpö kuuma.
Ĩ na töpö kuu ha,
Etoosisö a kaikana pi pata honipo opama.
Jetusalẽi tili töpö pi honipo opa naioma.
Ĩ na tä kua tä,
Teusö a täpä sinomo wi ĩ pata töpö,
Moisés a kai a wäsä sinomo wi ĩ töpö,
ĩ na töpö kui,
Etoosisö a patanö ĩ töpö pewö nakalö nö,
töpö kokamomanö nö,
‑Witi tä uli ha Cristo a thapali?
‑ ĩ na a pata kuu ha,
‑Jutéia tä uli pata hakö.
Pelẽi tä uli na a thapali kitä‑ töpö kuu hö̃töoma.
Töpö kuu hö̃töo nö,
‑Pi naka.
Sutu upa,
Teusö a kai wäsä sinomo wi,
ĩ anö tä sãököpalö nö,
“Jutéia tä uli pata na pelẽi tili makö pilile,
ĩ pö!
Ai töpönö au Pelẽi tä uli komopama pasio mai kitä.
Jutá tä uli na ai sai pö satehe epii sai pö hö̃kökö öpii sai pö kua kule maaki,
au tä uli na kaikana tä thapali kitä.
A thapali wi,
ĩ anö ipa ai isöhaeu töpö nokapalama nö,
ĩ töpö noama sinomo pia salo”
ĩ na sutu ha,
ĩ na tä kuu wi,
tä sãököpalöma‑ ĩ na Etoosisö a pata na,
ĩ na juteu pata töpö kuu hö̃töoma.
Ĩ na töpö kuu hö̃töoö ha,
sitikali pö möö sinomo wi,
Etoosisö a patanö ĩ töpö hama naka hãtolö nö,
‑Sitikali a aipö öpii sitikali a kukö noai,
ĩ tä,
wi na pilipoma kökö kua waikia kule?
‑ a pata kuu ha,
‑Ĩ na pilipoma kökö kua waikia kule‑ töpö kuu hö̃töoö ha,
Pelẽi tä uli hamö Etoosisö a patanö ĩ töpö simönö nö,
‑Makö hulolö nö,
ulu ma tä kai tae nö,
ma kai talali salo,
lope epii makö waloa kõa haitakiso nö,
ma ta wäsä kõosoö!
Ĩ hamö sa hua nömönonö nö,
ĩ ulu a wai na,
“Wa kaikanapo piale,
ĩ wa topa apa kuleö!”
ĩ na sa kuu nömöo tasopöö!
‑ ĩ na Etoosisö a pata kuuma.
Etoosisö a kaikana kuu pole,
hama töpönö ĩ ta hininö nö,
töpö hua soatasolöma.
Töpö huu soalö tä,
kama töpö sai pö na sitikali a tapa noai,
ĩ a sitikali taa konanöma.
Ĩ a sitikali taa konanö nö,
töpö pi mönaha apa kopasoma.
Piliso hamö töpö huulö pamö ĩ a sitikali huu paluapalo lätiolöma.
Huu paluapalo lätiolö nö,
ulu tä kule,
ĩ tä hẽtu sai na sitikali a opitaköma.
Sitikali a kua opitaki wi,
ĩ a sai ha töpö lisipasoma.
Töpö lisipalo nö,
pöpönö Maria anö kama hai ulu a kai loa lätile,
ĩ tä talalö nö,
töpö loiki nö,
pili töpö maekonö töpö hĩta thaiki nö,
töpö mãi poiki nö,
‑Wa kaikanapo piale,
ĩ wa topa apa kuleö!
‑ ulu tä na töpö kuu nö,
wani tä pi hãkopalö nö,
ulu tä na wani tä totoköma.
Oto tä,
hii ti hösösöpö nisamö toita apii hii ti hösösöpö,
ai ti hösösöpö toita apii ti hösösöpö,
ĩ na tä totoa thaköma.
Ĩ na tä kua tä,
sitikali pö möö wi,
ĩ hama töpö manimo tä,
‑Etoosisö a pata na pö huu koonö tihöö!
‑ Teusö a mani kuu nö kiliaö ha,
tiko tiso hamö töpö hua konasolöma.
Töpö konasolö noai ha,
José a na Teusö a hai ĩ ãju tä mani waloa haiki nö,
‑A hoköpaloö!
Pöpönö a,
ulu a,
ĩ na kilii,
Esitu tä uli pata hamö kawanö ĩ töpö kai tokölolöö!
Wa töpö kai tokölolö nö,
Esitu tä uli pata ha makö kutiki nö,
tiko hamö kamisanö makö simöa paio mi tä,
ĩ ha makö kutiopöö!
Etoosisö a patanö au ulu a säpali pia salo,
a tae kitäö!
‑ ĩ na José a na ĩ na ãju tä mani kuuma.
Ĩ na a mani kuu ha,
José a hoköa soatalo nö,
Esitu tä uli pata hamö pöpönö a,
ulu a,
ĩ na töpö kai toköa kua halusolöma.
Etoosisö a pata noma paio mai ha,
ĩ ha töpö kutioma.
‑Esitu tä uli pata ha ipa ulu a kua tä,
ĩ sa naka koni kitä‑ Teusö a kuu noai,
Teusö a kai wäsä sinomo wi,
ĩ anö ĩ a kai sãököpalöma.
Sutu ha ĩ na Teusö a kuu soatama kutenö,
Esitu tä uli pata ha Jesus a kai pilioma.
Ĩ na tä kua tä,
Etoosisö a pata aiki,
‑Hama töpönö sa mönama hĩsua apa saio noai nököö!
‑ a pi pata kuu nö,
a pata hĩso opa haioma.
A hĩso opa haio nö,
Pelẽi tä uli na ulu töpö kai pilile ĩ töpö,
Pelẽi tä uli kotö ha ulu töpö kai pililati ĩ töpö,
ĩ na wano töpö ose wai kui töpö pewö namo wai simökö nö,
töpö wai säpamanöma.
‑Sitikali aipö öpii sitikali a kukö noai,
ĩ na pilipoma kökö kua waikia kuleö!
‑ ĩ na hama töpö kuuma ha,
ĩ ulu töpö na polakapi inama tökö kua waikia wi,
ĩ wano töpö ose pewö wai säpamanöma.
Teusö a kai wäsä sinomo wi,
ĩ Jetemiasö aiki,
‑Waiha ulu töpö satehe epii töpö wai säpamani kitäö!
‑ sutu ha a kuu noai,
ĩ pitili ta kuo totioma.
‑Hamá tä uli ha ö̃kö lalupalo opa wi,
ĩ ta hini kulaai.
Kama ai ulu töpö na Hakeusoma a,
suö töpö pewö,
ĩ na töpö kui töpö ö̃köti kule.
A ulu pö nomaso salo,
“Päla o” a kuuto päo mai,
a wani ö̃köti kule‑
ĩ na tä kuu wi,
Jetemiasö anö ĩ ta wäsä paioma.
Ĩ na tä kua tä,
Etoosisö a pata nomasoö ha,
Esitu tä uli pata ha José a na Teusö anö kama hai ĩ ãju tä mani waloa haia kõkö tasoma.
A mani waloa haia kõkitö nö,
‑A huso kõoö!
Isöhaeu tä uli hamö pöpönö a,
kama hai ulu a,
ĩ na kilii töpö kai kononöö!
Au ulu a säpama pi topa noai,
ĩ töpö noma waikisomaö!
‑ ĩ na a kuu ha,
Isöhaeu tä uli hamö pöpönö a,
kama hai ulu a,
ĩ na töpö kai kõa kulasolöma.
Töpö kai konasolöma maaki,
‑Jutéia tä uli pata ha Etoosisö a pata hai ĩ pelupö Akelau a kaikanamo nömöa kuleö!
‑ ai töpö kuu ha,
ĩ hamö José a pilio kili ipama.
Ĩ hamö a pilio kili ipaö ha,
Teusö a mani hapalo kõoö ha,
Kaliléia tä uli pata hamö José a hua nömösolöma.
A hulolö nö,
Nasaté tä uli ha a talalo nö,
ĩ ha a pilia nömököma.
Nasaté tä uli ha a pilio wi,
Teusö a kai wäsä sinomo noai,
ĩ töpönö ĩ ta wäsä paioma.
‑“Nasaté tili tä” töpö kuu kitä‑ ĩ na töpö kuu paioma.